Adriana Lima

Adriana Lima (sündinud 12. juuni 1981) on brasiilia supermodell, kes on eeskätt tuntud modellitööga firmades Victoria's Secret ja Maybelline.

Varajane elu ja perekond
Adriana Lima sündis Brasiilia kirderannikul Bahia osariigis Salvadoris. Ta oli ainuke laps peres. Tema ema Maria da Graça Lima ja isa Nelson Torres on sotsiaaltöötajad. 2007. aastal ütles Adriana, et tal on kaks poolvenda (üks 7- ja teine 11-aastane), kellega tal on ühine isa. Nad on Adriana isa teisest abielust.

Isa lahkus oma pere juurest, kui Adriana oli kuuekuune. Adriana ema oli alles 18-aastane, kui Adriana sündis. Nad on emaga parimad sõbrad. 2005. aastal näitas Adriana Sao Paulos ühele ajakirjanikule enda mobiiltelefoni kõneregistrit, kust oli näha, et ainuüksi maikuus oli ta helistanud emale 213 korda. Adriana on varem öelnud, et ta ei võta ühtegi otsust vastu enne, kui on selle emaga läbi arutanud ja temalt nõu küsinud.

Modellikarjäär
Adriana Lima potentsiaal modellina avastati, kui ta oli 13-aastaselt oma kodulinna ostukeskuses. Kui Adriana oli 15-aastane, võitis ta Fordi modellikonkursi Brasiilias. Aasta hiljem osales ta Fordi ülemaailmsel modellikonkursil, kus tuli teiseks. Konkurss tõmbas talle palju tähelepanu ja tõi kaasa moefirmade huvi. 1999. aastal läks Adriana elama New Yorki, kus allkirjastas lepingu Elite Model Management agentuuriga. Tänu sellele ilmusid ta fotod kuulsates moeajakirjades, nagu Vogue ja Marie Claire. Adriana Lima on töötanud paljude moedisaineritega, nagu Vera Wang, Christian Lacroix, Emanuel Ungaro, Giorgio Armani, Fendi, Ralph Lauren, Valentino ja paljud teised. 2000. aastal sai temast moefirma GUESS reklaamnägu.

2001. aastal näitles Lima BMW lühifilmis "The Follow", mis kestab kõigest üheksa minutit. Kaasnäitlejad filmis olid Clive Owen, Mickey Rourke ja Forest Whitaker. 2008. aastal mängis ta iseennast sarjas "Ugly Betty".

2005. aastal tegi Adriana Pirelli kalendri tegemiseks koostööd ettevõttega Pirelli. Samal aastal sõlmis ta lepingu Itaalia suurima mobiilsidefirmaga Telecom Italia Mobile, mis tõi talle sisse 2 miljonit dollarit.

Adriana Lima on enim tuntust kogunud Victoria's Secreti pesumodellina alates aastast 1999. Lima on ka Maybelline'i esindaja. Forbesi andmetel oli tema 2006. aasta palk 6 miljonit dollarit, mis teeb temast rikkuselt neljanda supermodelli maailmas (koos kaasmaalasest supermodelli Alessandra Ambrosioga). Esikolmiku moodustavad Gisele Bündchen 33 miljoni dollariga, Kate Moss 9 miljoni dollariga ja Heidi Klum 8 miljoni dollariga.

Eraelu
Adriana Lima oskab hästi portugali, hispaania ja inglise keelt. Vabal ajal meeldib talle lugeda Gabriel Garcia Marqueze romaane. 
Tema lemmiktoidud on pärit kodumaalt, Brasiiliast. Enda vormis hoidmiseks joob ta palju vett ja puhkab ning sööb palju puu- ja juurvilju. Treenida talle ei meeldi. Kui temalt küsitakse, kuidas ta trenni tegemata nii sale on, vastab ta, et tänu headele geenidele.

Adriana on tunnistanud, et oli noorena poiste seltskonnas arg ja tagasihoidlik. Ta oli 17-aastane, kui suudles esimest korda. 2006. aasta aprilli GQ ajakirja numbris ilmus temaga intervjuu, kus ütles, et on veel neitsi ning seks tuleb tema jaoks pärast abielu. Ta lisas, et mehed peavad sellega leppima ja tema valikut austama, sest kui nad seda ei tee, siis ei austa nad järelikult ka teda.

On levinud kuulujutud, et Adriana Lima ja rokkmuusik Lenny Kravitz olid kunagi kihlatud, kuid Adriana eitab seda ja kinnitab, et nad on vaid sõbrad. Adrianal on lisaks Lenny Kravitzile minevikus olnud veel mitu armusuhet, näiteks pesapalluri Derek Jeteri ja Liechtensteini printsi Wenzeslausiga.
2009. aasta juunis abiellus Lima serblasest korvpalluri, NBA Memphis Grizzliesi mängija Marko Jarićiga. Neil on koos kaks last.

Meedia
Adrianat on meedias sageli nimetatud maailma üheks seksikamaks naiseks. Ajakirja FHM 2007. aasta 100 seksikama naise edetabelis oli Adriana seitsmendal kohal. Enne seda oli ta olnud ka kõrgematel kohtadel, sealhulgas esikohal. 2007. aasta mais nimetas ajakiri People ta 100 ilusama inimese sekka maailmas. 13. juunil 2007. aastal sai ta Spike TV Meeste Valiku (Guys Choice) auhinna "Hottest Girl on the Planet". 2005. aastal valiti ta portaalis Askmen.com maailma kõige ihaldatumaks naiseks. 2006. ja 2007. aastal oli ta portaali edetabelis neljandal kohal.

Heategevus
Adriana aitab ülal pidada tema kodulinnas asuvat Caminhos da Luzi lastekodu. Ta toetab lastekodu juurdeehitusi ning ostab materiaalselt vähekindlustatud lastele riideid.

Brasiilia modellid
Sündinud 1981